Diari Oficial de la Generalitat Valenciana


Sumari del DOGV 5989, del 06-04-2009 (2009/3726)

ACORD de 15 de desembre de 2008, de la Comissió Territorial d'Urbanisme de Castelló, sobre la modificació puntual número 6 de les normes subsidiàries de planejament de Traiguera, relatiu a qualificació de terreny per a tanatori. Expedient número 2008/0209 Traiguera.
--------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5989

Data del DOGV
:   06-04-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/3726


Data del document
:   15-12-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Acord

Descriptors 

:   * Traiguera
    * pla d'urbanisme

ACORD de 15 de desembre de 2008, de la Comissió Territorial d'Urbanisme de Castelló, sobre la modificació puntual número 6 de les normes subsidiàries de planejament de Traiguera, relatiu a qualificació de terreny per a tanatori. Expedient número 2008/0209 Traiguera. [2009/3726]  
Antecedents  
Primer. L'Ajuntament de Traiguera va acordar el 27 de març de 2008 exposar al públic la modificació, cosa que es va dur a terme per mitjà d'anuncis publicats en el periòdic Mediterráneo de 28 de maig de 2008 i en el Diari Oficial de la Comunitat Valenciana de 29 d'abril de 2008. L'esmentat acord establia que si no s'efectuaven al·legacions durant el període d'exposició al públic, com així va ocórrer, es consideraria aprovada provisionalment la modificació.  
Segon. La Comissió Territorial d'Urbanisme en sessió de 23 de juliol de 2008 va adoptar l'acord següent:  
1r. Emetre informe favorable en relació amb la modificació puntual número 6 de les normes subsidiàries de planejament de Traiguera.  
2n. Elevar proposta d'aprovació definitiva, després del dictamen previ del Consell Jurídic Consultiu.  
3r. El Consell Jurídic Consultiu ha emés el dictamen en data 15 d'octubre de 2008.  
Tercer. El projecte consta de memòria i plànols.  
Quart. L'objecte de la modificació és disposar d'un terreny l'ús previst del qual en el planejament vigent siga dotacional públic per a poder construir-hi un tanatori.  
Per a això, per mitjà de la modificació puntual proposada, una superfície de 224 m² del sòl urbà, l'ús previst actualment de la qual en les normes subsidiàries de planejament és el d'espai lliure passaria a tenir un ús equipament.  
A més, per a no disminuir la superfície de sòl urbà dotacional destinada a espai lliure, una superfície idèntica (224 m²) a l'afectada per la modificació es destinaria dins del sòl urbà a espai lliure.  
Cinqué. S'ha emés un informe favorable de la Direcció Territorial de Sanitat en compliment de l'article 39 del Decret 39/2005, de 25 de febrer, pel qual s'aprova el Reglament pel qual es regulen les pràctiques de policia sanitària mortuòria en l'àmbit territorial de la Comunitat Valenciana que estableix que «l'autorització dels tanatoris correspondrà als ajuntaments després de l'informe favorable de la Conselleria de Sanitat».  
Fonaments de dret  
Primer. Aquesta modificació puntual de les normes subsidiàries de Traiguera s'ha tramitat després de l'entrada en vigor de la Llei 16/2005, de 30 de desembre, urbanística valenciana (d'ara endavant LUV), per la qual cosa ja li és aplicable la nova llei.  
Segon. La tramitació d'aquesta modificació puntual de les normes subsidiàries de Traiguera ha sigut correcta, de conformitat amb el que estableixen els articles 94.1 i 64 de la LUV. La documentació està completa, en compliment del que disposa l'article 64 i concordants de la LUV.  
Tercer. L'article 36.3 de la LUV estableix que «la competència per a l'aprovació definitiva de l'ordenació estructural correspon a la Generalitat». D'altra banda, l'article 37.2 de la LUV disposa que «les decisions sobre l'ordenació detallada corresponen al municipi», i després afig que «la competència per a l'aprovació definitiva dels plans que només facen referència a l'ordenació detallada correspon a l'ajuntament».  
Atés que l'Ajuntament ha remés l'expedient per a l'aprovació definitiva de la Conselleria, s'entén que aquesta modificació afecta la xarxa primària de reserves de sòl dotacional públic, per tant, en afectar l'ordenació estructural, la competència per a la seua aprovació correspon a la Generalitat (article 36.1 e).  
Quart. Per mitjà de la modificació puntual proposada, una superfície de 224 m² del sòl urbà, l'ús previst actualment de la qual en les normes subsidiàries de planejament és el d'espai lliure passaria a tenir un ús equipament.  
A més, per a no disminuir la superfície de sòl urbà dotacional destinada a espai lliure, una superfície idèntica (224 m²) a l'afectada per la modificació es destinaria dins del sòl urbà a espai lliure. Es tracta aquest d'un terreny pertanyent a l'Ajuntament que segons el planejament vigent té la qualificació de sòl urbà residencial eixamplament.  
D'aquesta manera, la modificació puntual plantejada no suposa cap variació respecte a la superfície destinada a sòl dotacional públic espai lliure dins del sòl urbà i, a més, s'incrementa la superfície destinada a sòl dotacional públic equipament en 224 m².  
Cinqué. La nova ordenació suposa una diferent zonificació o ús urbanístic de zona verda o espai lliure. D'això se segueix, d'acord amb el que estableix l'article 94.4 de la LUV, que l'aprovació definitiva «requerirà informe favorable previ del Consell Jurídic Consultiu de la Comunitat Valenciana». La necessitat del dictamen preceptiu del Consell Jurídic Consultiu està també establida en l'article 10.8.e de la Llei 10/1994, de 19 de desembre, de creació del Consell Jurídic Consultiu.  
Sisé. El Consell Jurídic Consultiu en sessió celebrada el 15 d'octubre de 2008 ha emés el Dictamen núm. 656/2008 la conclusió del qual estableix el següent:  
«Que és procedent que l'òrgan urbanístic competent aprove la modificació puntual número 6 de les normes subsidiàries de planejament de la localitat de Traiguera (Castelló), ja que s'ajusta a la legislació urbanística valenciana.»  
Així, l'ordenació proposada, en allò que afecta les zones verdes, satisfà les exigències de racionalitat i millor satisfacció de l'interés públic, sense que existisca cap obstacle per a l'aprovació definitiva.  
Seté. La Comissió Territorial d'Urbanisme, a proposta del director general d'Urbanisme, és l'òrgan competent per a resoldre l'aprovació definitiva dels plans generals -i de les seues modificacions- de municipis de menys de 50.000 habitants, de conformitat amb el que disposa l'article 10.a del Reglament dels òrgans territorials i urbanístics de la Generalitat, aprovat per Decret 162/2007, de 21 de setembre.  
En virtut de tot el que antecedeix, la Comissió Territorial d'Urbanisme de Castelló, acorda:  
Aprovar definitivament la modificació número 6 de les normes subsidiàries de Traiguera.  
Contra aquest acord, que no posa fi a la via administrativa, podrà interposar-se recurs d'alçada en el termini d'un mes davant de la secretària autonòmica de Conselleria de Medi Ambient, Aigua, Urbanisme i Habitatge, això sense perjudici d'utilitzar qualsevol altre recurs que es considere oportú.  
Castelló de la Plana, 15 de desembre de 2008.- El secretari de la Comissió Territorial d'Urbanisme: Fernando Renau Faubell.